Ցաւօք, ես առիթը չունեցայ անձամբ ծանօթանալու Մեծ վարպետին՝ Շառլ Ազնաւուրի հետ: Բայց հաւատացէք` զինք կ՚ընկալեմ իբրեւ մերձաւոր հարազատ: Զինք այդպէս կ՚ընկալէ ոեւէ Հայ, որովհետեւ Ազնաւուր այն մարդն է, որ Հայու անունը հասցուցած է նոր բարձունքներու, որ Հայու հպարտութեան նոր շունչ տուած է ու նոր երանգ, որ կրցած է ապրիլ իր պատմական հայրենիքին եւ իր ժողովուրդին ցաւերով, հոգերով ու երազանքներով: